IISRAELI MÄED
Tere tulemast taas saatesarja Iisraeli mäed palvereisile!
Käesolevas sarjas palvetame Samaaria juubeliaasta
ja Iisraeli põhjapoolsete hõimude ehk Efraimi naasmisega seotud asju.
Ole meile tänagi teejuhiks, Jeesus!
Piiblis järgneb juubeliaasta sisemisele vabanemisele
ja maale naasmisele varemete ülesehitamise aeg.
Seekord läheme palvetama
Arieli lähedal asuva vana Iisraeli küla juurde.
Vestleme teel täpsemalt, millega tegemist on.
Kui Iisrael Kuue päeva sõja järel
1967. a Samaaria oma valdusse sai,
hakkasid juudid tasapisi siiakanti elama tulema.
Arieli linn rajati 1978. a
ja saab järgmisel aastal 40-aastaseks.
Linna nimi tähendab 'Jumala lõvi'.
2010. a nimetati Ariel Samaaria pealinnaks.
Siin on ca 20 000 elanikku ja samapalju tudengeid.
Linnas on nimelt suur ülikool, kus õpib nii juute kui araablasi.
Kus me nüüd oleme, Mia?
Sõidame läbi ülikoolirajooni.
Mis siin enne linna ehitamist oli?
Siin polnud varem mingit asustust.
Kui juudid hakkasid Samaariasse kolima,
rajasid nad uusi külasid tühjadele mägedele.
Arieli linn kasvab kiiresti ja suurepärase ülikooli tõttu
on korterite hinnad siin sama kõrged kui Tel Avivi eeslinnades.
Kuhu me nüüd jõuame, Mia?
Jõuame piirkonda, mida siin looduskaitsealaks kutsutakse,
kuid pigem on see reserveeritud linna laienemiseks.
Tore, et meil on nüüd nelikveoline maastur,
millega pääseme kohtadesse, kuhu vanal autol poleks asja olnud.
Kuidas on uued juudi külad seotud selle piirkonna ajalooga?
Osa juutide rajatud uutest küladest siin Samaarias
asuvad vanades piibellikes paikades, nagu näiteks Siilos.
Osa juutide küladest on võtnud piibellikke nimesid nagu Peetel,
kuigi uus küla ei asugi täpselt samas kohas, kui Piibli ajal.
Tihti on juudi külade lähedal vanade iisraellaste külade varemed,
mille nimede kohta pole infot tänaseks säilinud.
Täna on Samaaria piirkonnas kokku ca 300 küla.
Juutide asutatud uusi külasid on neist ca 80
ja ülejäänud on palestiinlaste külad.
Jätame auto seekord siia.
Kõnnime siit veidi edasi tänasesse palvepaika.
Lähme mööda vanu nurgateid varemeis küla teise serva.
Räägi, Jyrki, teel tollest külast, mida näeme teisel pool varemeid.
See palestiinlaste küla kannab nime Salfit.
1948. a oli Salfit kogu maa araabia kommunistliku partei keskus.
Iisraeli iseseisvussõjas sattus see koos ülejäänud Samaariaga
Jordaania okupatsiooni alla, kuid ei aktsepteerinud seda kunagi.
Salfitist sai Samaaria Jordaania-vastase tegevuse keskus.
Kuue päeva sõjas tuli ka Salfit Iisraeli valitsuse alla.
Enne esimest intifadat olid Arieli ja Salfiti suhted korras
ja paljud Salfiti elanikud käisid tööl Arielis
ning Arieli elanikud Salfitis ostlemas.
Alles esimene intifada 1980. a-te lõpul ja Oslo leping
katkestasid linnadevahelised suhted.
Oleme kohal tänases palvepaigas.
Mis koht see täpselt on, Jyrki?
Siin on rohkem kui 3000-aastase iisraellaste küla varemed.
Täpsemini - need on efraimlaste küla varemed,
sest see asub keset Efraimile kuulunud ala.
Varemed asuvad juutide Arieli ja palestiinlaste Salfiti vahel.
Vanadel kaartidel on sel araabiakeelne nimi Kusr es Senameh
'tuba kaameliküürul',
tänu küngaste kujule, mis siin kõrvuti asuvad.
Kaevetööde põhjal on otsustatud,
et too efraimlaste küla on olnud varemeis
Iisraeli põhjapoolsete hõimude pagendamisest peale
ehk ca 2700 aastat.
Jumal oli andnud Iisraeli rahvale hea maa,
kuid rahvas ei tänanud selle eest Jumalat.
Rohkem kui 100 aastat hoiatas Jumal põhjapoolset Iisraeli,
et kui nad põlgavad Teda, kes selle maa neile andis,
pagendab Ta nad siit maalt.
Põhjapoolne Iisrael ehk Efraim aga ei kahetsenud
ega pöördunud Jumala poole
ja nii saatis Jumal nad ära, nagu oli lubanud.
Jumal räägib sellest laastamisajast Hesekieli raamatus.
"Iisraeli mäed, kuulge Issanda Jumala sõna!
Nõnda ütleb Issand Jumal mägedele ja küngastele, jäärakutele ja orgudele:
Vaata, ma toon teie kallale mõõga ja hävitan teie ohvrikünkad.
Teie altarid rüüstatakse ja teie suitsutusaltarid purustatakse;
ja ma lasen teie hulgast mahalööduil langeda teie ebajumalate ette.
Ma panen Iisraeli laste laibad nende ebajumalate ette
ja puistan teie luud teie altarite ümber.
Kõigis teie asupaigus muutuvad linnad varemeiks
ja ohvrikünkad laastatuks." Hs 6:3-6
See koht on olnud asustamata
põhjapoolse Iisraeli riigi pagendamisest peale
ja palestiinlased kutsusid seda araabiakeelse nimega Yabel Mavat
ehk 'surmamägi'.
Hesekieli raamat jätkab tõotusega, et sellega kõik veel ei lõpe.
"Aga ma jätan järele jäägi:
teil on mõõga eest pääsenuid paganate seas,
kui teid maid mööda pillutatakse.
Ja need teie hulgast, kes pääsevad,
mõtlevad minu peale paganate seas, kuhu nad on vangi viidud,
siis kui ma olen purustanud nende truuduseta südamed,
mis minu juurest on lahkunud, ja nende silmad,
mis truuduseta on järginud nende ebajumalaid;
ja nad tülgastuvad oma kuritegude pärast,
mis nad on teinud, kõigi oma jäleduste pärast.
Ja nad saavad tunda, et mina olen Issand;
ma ei ole ilmaaegu rääkinud,
et ma valmistan neile selle õnnetuse." Hs 6:8-10
Iisraeli meeleparandusele järgneb naasmise aeg.
Jumal tõotab, et sama kindlalt, kui siia tuli Tema tõotatud häving,
naaseb siia ka Tema tõotatud elu.
Prohvet Jesaja ennustas sellest oma juubeliaasta prohveteeringus.
"Nad ehitavad üles muistsed varemed,
taastavad esivanemate rüüstatud paigad
ja uuendavad hävitatud linnad,
mis põlvede jooksul on olnud laastatud." Js 61:4
Ka Jeremija räägib, et põhjapoolne Iisrael hävitatakse
ja ehitatakse Juuda kõrval uuesti üles.
"Vaata, päevad tulevad, ütleb Issand,
mil ma külvan Iisraeli soole ja Juuda soole
inimeste seemet ja loomade seemet.
Ja nõnda nagu ma valvasin neid,
et kitkuda ja maha kiskuda, purustada, hävitada ja tuua õnnetust,
nõnda ma valvan neid,
et üles ehitada ja istutada, ütleb Issand." Jr 31:27-28
Viimase saja aasta jooksul on siin juba palju juhtunud.
Täna laiendavad araablased Salfitit ja juudid Arieli,
kuid kumbki neist ehitusprojektidest
ei täida veel Jumala tõotust selle kohta,
et siia naasevad ka Iisraeli põhjapoolsed hõimud.
Kuigi neil mägedel juba ehitatakse, on Efraimi ülesehitamine alles ees.
Haarame kinni Jumala tõotustest Efraimi tuleva taastamise kohta.
"Aga teie, Iisraeli mäed, ajate oma oksi ja kannate oma vilja
mu Iisraeli rahvale, sest nad on varsti tulemas.
Sest vaata, ma tulen teie juurde ja pöördun teie poole,
ja teid haritakse ning külvatakse.
Ja ma saadan teie peale palju inimesi, kogu Iisraeli soo;
ja linnad asustatakse ning varemed ehitatakse üles.
Ma saadan teie peale palju inimesi ja loomi,
neid saab palju ja nad on viljakad;
ja ma panen teid elama nagu teie muistseil päevil
ja teen teile rohkem head kui teie algusaegadel.
Ja te saate tunda, et mina olen Issand." Hs 36:8-11
"Vaata, päevad tulevad, ütleb Issand,
mil kündja jõuab järele lõikajale ja viinamarjasõtkuja seemne külvajale;
siis tilguvad mäed värsket veini ja kõik künkad sulavad.
Siis ma pööran oma Iisraeli rahva vangipõlve,
nad ehitavad üles hävitatud linnad ja elavad neis;
nad istutavad viinamägesid ja joovad nende veini,
nad rajavad rohuaedu ja söövad nende vilja.
Ma istutan nad nende oma maale
ja enam ei kitkuta neid ära nende maalt,
mille ma neile olen andnud, ütleb Issand, sinu Jumal." Am 9:13-15
Juubeliaasta puhul näeb Piiblis kolme erinevat etappi.
Esiteks toimus juubeliaasta vana lepingu ajal nii,
et inimesed naasidki praktiliselt oma pärandmaale.
See etapp juubeliaastate veetmises lõppes,
kui Iisraeli põhjapoolsed hõimud kaotasid oma maa.
Juubeliaasta kaks järgmist etappi
on seotud Jeesuse ja uue lepinguga.
Luukas räägib,
kuidas Jeesus luges Naatsareti sünagoogis
Teda ennast puudutavat Jesaja juubeliaasta prohveteeringut.
"Issanda Vaim on minu peal, seepärast on ta mind salvinud.
Ta on mind läkitanud kuulutama vaestele rõõmusõnumit,
kuulutama vangidele vabakslaskmist ja pimedatele nägemist,
laskma vabadusse rõhutuid,
kuulutama Issanda meelepärast aastat." Lk 4:18-19
Luukas räägib seejärel kuulajate reaktsioonidest.
"Ja kõik tunnustasid teda
ja imestasid, et tema suust tulid sellised armusõnad." Lk 4:22
Jeesuse esimese tulemise mõte
oli täita juubeliaasta prohveteeringu algosa.
Juubeliaasta sisu hakkas seejärel elama algkristlaste südameis.
Tohutut armu- ja vabanemissõnumit
on kuulutatud nüüd maailmas 2000 aastat
ja juubeliaasta vaimne reaalsus on avanenud kogu maailmale.
Jeesuse teise tulemise lähenedes on käsil juubeliaasta kolmas etapp.
Seekord teostub juubeliaasta nii vaimus kui täiesti nähtavalt,
kui käib selle maa 50. aasta Iisraeli võimu all
pärast peaaegu 3000-aastast pausi.
Samas on teostumas lõpposa Jesaja juubeliaasta prohveteeringust,
mida Jeesus Naatsaretis veel ei lugenud.
See jätkub nii:
"...ja meie Jumala kättemaksu päeva." Js 61:2
Jesaja juubeliaastaprohveteeringu järg on seotud ajaga,
mil iisraellased naasevad muistseid varemeid üles ehitama
ja sellesse aega kuulub ka saabuv Jumala kättemaksupäev.
Juubeliaastaga kaasneb,
et Jumal oma õigluses maksab kätte oma rahva vaenlastele.
Näiteks Süüria on olnud üks Iisraeli halvimaid vaenlasi.
Erinevalt Egiptusest ja Jordaaniast,
pole Süüria nõustunud kunagi Iisraeliga rahu tegema,
vaid on temaga endiselt sõjajalal.
Seal on karmid kohtumõistmised juba alanud.
Piibel ennustab ka praegusele Liibanoni alale
tulevast karistusaega. Sellest räägib Hesekieli raamat:
"Vaata, ma olen su vastu, Siidon,
ja ma ilmutan su keskel oma au.
Nad saavad tunda, et mina olen Issand,
kui ma seal mõistan kohut ja näitan ennast pühana.
Ma läkitan sinna katku ja selle tänavaile vere;
mahalöödud langevad veres
mõõga läbi, mis on nende vastu igalt poolt.
Ja nad saavad tunda, et mina olen Issand.
Siis ei ole Iisraeli sool enam torkavat okast ega kibuvitsa,
mis teeks valu,
kõigi nende naabrite hulgas, kes neid põlgasid.
Ja nad saavad tunda, et mina olen Issand Jumal." Hs 28:22-24
Ka Hesekieli raamatus on kohtumõist Iisraeli põlanud naabrite üle
seotud iisraellaste naasmise ja maa ülesehitamise ajaga.
Hesekieli prohveteering jätkub.
"Nõnda ütleb Issand Jumal:
Kui ma kogun Iisraeli soo rahvaste seast,
kelle sekka nad on pillutatud,
siis ma näitan ennast nende kaudu pühana paganate silme ees
ja nad võivad elada oma maal,
mille ma andsin oma sulasele Jaakobile.
Nad elavad seal julgesti
ja ehitavad kodasid ja istutavad viinamägesid.
Nad elavad julgesti, kui ma mõistan kohut
kõigi nende naabrite üle, kes neid on põlanud.
Ja nad saavad tunda,
et mina olen Issand, nende Jumal." Hs 28:25-26
Jesaja ennustatud juubeliaasta tegelikkus
tähendab ka õigluse teostumist Jumala rahvale.
Täname selle eest, et vägivald Iisraeli suhtes lõpeb
ja Iisrael saab rahus elada.
"Sest nõnda ütleb Issand Jumal:
Vaata, mina ise otsin oma lambaid ja hoolitsen nende eest.
Otsekui karjane tunneb muret oma karja pärast,
siis kui ta on oma laialipillatud lammaste keskel,
nõnda tunnen mina muret oma lammaste pärast
ja päästan need kõigist paigust,
kuhu nad on pillutatud pilvisel ja pimedal päeval.
Ma viin nad välja rahvaste hulgast,
kogun neid maadest ja toon nad nende oma maale;
ja ma karjatan neid Iisraeli mägedel,
veeojade ääres ja kõigis maa asustatud paigus.
Heal karjamaal karjatan ma neid
ja Iisraeli kõrgetel mägedel on nende söödamaa;
seal lebavad nad heal söödamaal
ja käivad karjas rammusal karjamaal, Iisraeli mägedel.
Mina ise hoian oma lambaid ja mina viin nad hingama,
ütleb Issand Jumal." Hs 34:11-15
"Kinnitage nõrku käsi ja tehke tugevaks komistavad põlved!
Öelge neile, kel rahutu süda:
Olge kindlad, ärge kartke!
Vaata, teie Jumal!
Kättemaks tuleb, teie Jumala karistus;
tema ise tuleb ja päästab teid.
Siis avanevad pimedate silmad ja kurtide kõrvad lähevad lahti.
Siis hüppab jalutu otsekui hirv ja keeletu keel hõiskab,
sest veed keevad üles kõrbes ja ojad nõmmemaal,
kuumavirvendusest saab järv
ja põuasest pinnast keevad veeallikad üles;
seal, kus on šaakalite eluase, kasvab kaislaid, kõrkjaid ja pilliroogu.
Ja seal on maantee ja tee, mida nimetatakse pühaks teeks;
ükski rüve ei või sellel käia,
vaid see on tema rahva jaoks:
kes seda teed käib, ei eksi, rumaladki mitte.
Seal ei ole lõvi ega lähe sinna murdjad kiskjad,
neid seal ei leidu. Aga lunastatud käivad.
Ja Issanda vabaksostetud pöörduvad tagasi
ning tulevad Siionisse hõisates.
Nende pea kohal on igavene rõõm: rõõm ja ilutsemine valdavad neid,
aga kurbus ja ohkamine põgenevad ära." Js 35:3-10
Iisraeli maa ja rahvas kuuluvad kokku.
Alles Iisraeli rahva naasmine paneb maa uuesti õitsema.
Näeme juba selle eelmaitset.
Näiteks rohetav Arieli linn on oma parkidega kerkinud kohta,
mis veel 40 aasta eest oli samasugune kiviklibu.
Kui varem loetud Jeremija kirjakohas
rääkis Jumal maa ülesehitamisest,
rääkis Ta samas kontekstis ka uuest lepingust oma rahvaga.
"Vaata, päevad tulevad, ütleb Issand,
mil ma teen Iisraeli sooga ja Juuda sooga uue lepingu:
mitte selle lepingu sarnase, mille ma tegin nende vanematega
sel päeval, kui ma võtsin nad kättpidi, et viia nad välja Egiptusemaalt -
selle mu lepingu nad murdsid,
kuigi ma olin nad võtnud enese omaks, ütleb Issand -,
vaid leping, mille ma teen Iisraeli sooga
pärast neid päevi, ütleb Issand, on niisugune:
ma panen nende sisse oma Seaduse ja kirjutan selle neile südamesse;
siis ma olen neile Jumalaks ja nemad on mulle rahvaks.
Siis üks ei õpeta enam teist ega vend venda,
öeldes: 'Tunne Issandat!', sest nad kõik tunnevad mind,
niihästi pisikesed kui suured, ütleb Issand;
sest ma annan andeks nende süü
ega tuleta enam meelde nende pattu." Jr 31:31-34
Jeremija nägi juba seda aega,
mil kogu Iisrael võtab vastu Jeesuse ristil põhineva uue lepingu
ja Püha Vaim valatakse Iisraeli peale, nii et kogu rahvas tunneb Jumalat.
Jesaja prohveteeris,
kuidas alles Püha Vaim paneb maa ja rahva õitsema
nii nagu Jumal on ette näinud.
Juba selle maa hävingut ennustades
näeb Jesaja selle keskel toda tulevast aega.
"Kuni meie peale valatakse Vaim ülalt.
Siis saab kõrb viljapuuaiaks
ja viljapuuaeda hakatakse pidama metsaks.
Siis elab õigus kõrbes ja õiglus võtab aset viljapuuaias.
Ja õigluse vili on rahu,
õigluse tulemuseks püsiv rahulik elu ning julgeolek.
Ja mu rahvas elab rahu eluasemel, kindlais elamuis
ning häirimatuis hingamispaigus." Js 32:15-18
Täname nüüd selle imelise tuleviku eest,
mille Jumal toob enda auks sellele maale ja oma rahvale.
"Jah, te lähete rõõmsasti välja ja teid tuuakse rahus.
Mäed ja künkad rõkatavad rõõmust teie ees
ning kõik väljapuud plaksutavad käsi.
Kibuvitste asemel kasvavad küpressid, nõgeste asemel kasvavad mürdid.
See sünnib Issanda auks,
igaveseks, hävimatuks märgiks." Js 55:12-13
"Nõnda ütleb Issand Jumal:
Sel päeval, kui ma teid puhastan kõigist teie süütegudest,
asustan ma linnad uuesti ja varemed ehitatakse üles.
Maa, mis oli laastatud, haritakse,
et see ei jääks laastatuks iga möödakäija silma ees.
Siis öeldakse:
'Laastatud maast on saanud otsekui Eedeni aed.
Ja varemeis olnud, purustatud ja mahakistud linnad
on kindlustatud ja asustatud.'
Ja paganad, kes teil ümberkaudu alles jäävad,
saavad tunda, et mina, Issand,
ehitan üles mahakistu ja istutan uuesti laastatu.
Mina, Issand, olen rääkinud, ja ma teen seda." Hs 36:33-36
Järgmisel palvereisil läheme Turmusaya külla,
ja jätkame palvet maa eest.
Valmistagem järgmist reisi juba palves ette!
Palvereisidel võib osaleda ka neid rahaliselt toetades.
TV7 Eesti kanalit saab toetada helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri